C 214/46
DA
Den Europæiske Unions Tidende
16.6.2023
Onsdag den 18. januar 2023
117. understreger det presserende behov for at intensivere den EU-ledede dialogproces mellem Pristina og Beograd med det formål at normalisere de bilaterale forbindelser på grundlag af gensidig anerkendelse; fordømmer det fortsatte mønster af eskalerende handlinger fra Serbiens og serbisk sponsorerede aktørers side, herunder gennem illegitime blokader, voldelige angreb og truslen om militær aktion, med det formål at gennemtvinge indrømmelser og underminere Republikken Kosovo; minder om sin holdning om, at Republikken Kosovos uafhængighed er irreversibel, og gentager sin opfordring til de fem medlemsstater, der endnu ikke har gjort det, om at anerkende Kosovos uafhængighed med øjeblikkelig virkning;
118. glæder sig over Det Europæiske Råds beslutning om at give Bosnien-Hercegovina status som kandidatland den 15. december 2022 under forudsætning af, at der tages en række skridt til at styrke landets parathed til at deltage i tiltrædelsesforhandlinger; opfordrer indtrængende landets politiske aktører til at udvise engagement og tage betydelige skridt i retning af EU-medlemskab ved at gå videre med de otte skridt i Kommissionens henstilling, ved at gøre betydelige fremskridt med de 14 nøgleprioriteter og gennemføre de omfattende reformer, herunder valgreformer i overensstemmelse med de nationale og internationale domstoles afgørelser, for at sikre principperne om lighed og ikkeforskelsbehandling for alle borgere og konstituerende folkeslag som nedfældet i dets forfatning og under fuld overholdelse af Den Europæiske Menneskerettighedsdomstols dom i sagen Sejdić og Finci mod Bosnien-Hercegovina af 22. december 2009; opfordrer Kommissionen og EU-Udenrigstjenesten til at bistå Bosnien-Hercegovina med hurtigt at gennemføre nøgleprioriteterne og med at forhindre tilbagevenden til fortidens nationalistiske politikker; gentager, at det er nødvendigt at sikre, at alle borgeres rettigheder, uanset etnisk, politisk og religiøst tilhørsforhold, overholdes fuldt ud i overensstemmelse med Menneskeret­ tighedsdomstolens afgørelser, forfatningsdomstolens afgørelser og Venedigkommissionens henstillinger;
119. fordømmer den fortsatte separatistiske retorik og aktivitet i Bosnien-Hercegovina, herunder den bosniske stats og tredjelandes aktørers fejring af nationale helligdage, der er erklæret forfatningsstridige af Bosnien-Hercegovinas forfatningsdomstol; gentager sin opfordring til vedtagelse af målrettede sanktioner mod destabiliserende aktører i Bosnien-Hercegovina, herunder dem, der truer landets suverænitet og territoriale integritet, navnlig Milorad Dodik, samt andre højtstående embedsmænd i Republika Srpska og embedsmænd fra tredjelande, der yder politisk og materiel støtte til separatistiske politikker; opfordrer alle medlemsstaterne til at sikre, at sådanne sanktioner kan vedtages af Rådet;
120. roser det arbejde, der udføres af Den Europæiske Unions militære missions (EUFOR's) operation Althea, og glæder sig over forlængelsen af dens mandat efter november 2022; minder om, at denne mission fortsat spiller en afgørende rolle for sikkerheden og stabiliteten i Bosnien-Hercegovina og opfordrer EU og dets internationale partnere til at øge dens kapacitet;
121. bemærker, at Rådet i det strategiske kompas erkendte, at sikkerhed og stabilitet i hele Vestbalkan stadig ikke er givet, og at der er risiko for potentielle afsmittende virkninger af den aktuelle forværring af den europæiske sikkerhedssituation; minder om, at det strategiske kompas opfordrer til støtte til Bosnien-Hercegovinas suverænitet, enhed og territoriale integritet;
122.
udtrykker dyb bekymring over timingen og indholdet af og måden, hvorpå ændringer til Bosnien-Hercegovinas valglov og Føderationen Bosnien-Hercegovinas forfatning er blevet indført, idet de blev fremsat på valgdagen af den høje repræsentant for Bosnien-Hercegovina, hvilket risikerer at undergrave den demokratiske legitimitet og konsolidere den etniske nationalisme;
123. understreger nødvendigheden af, at kandidatlande og potentielle kandidatlande på Vestbalkan tilpasser deres politikker fuldt ud til EU's FUSP, og opfordrer Kommissionen og medlemsstaterne til at anvende FUSP som et værktøj til at forbedre samarbejdet med landene på Vestbalkan; understreger, at lande, der ønsker at tiltræde EU, skal bringe sig fuldt ud på linje med de grundlæggende værdier og fælles politikker i lyset af Ruslands ulovlige angrebskrig; understreger, at menneskerettighederne og menneskers værdighed ikke er til forhandling, og at kandidatlande derfor skal integrere rettighederne for personer med handicap, LGBTI+-samfundet, kvinder og piger samt andre udsatte grupper i alle sektorer og politikker; opfordrer til et tættere samarbejde mellem EU og kandidatlande og potentielle kandidatlande om sikkerhed og forsvar;
124. er stadig dybt bekymret over beretninger om, at kommissæren med ansvar for naboskabspolitik og udvidelse bevidst forsøger at omgå og undergrave det centrale fokus på demokratiske reformer og reformer af retsstatsprincippet i EU-tiltrædelseslande; opfordrer indtrængende Kommissionen til at indlede en uafhængig og uvildig undersøgelse af, om den adfærd, som kommissæren med ansvar for naboskabspolitik og udvidelse indlader sig på, og de politikker, han fremmer, udgør en overtrædelse af adfærdskodeksen for medlemmer af Kommissionen og af kommissærens forpligtelser i henhold til traktaterne;